## El Consell autoritza la contractació del subministrament de diversos medicaments amb principis actius exclusius al Consorci Hospital General Universitari de València

*** El valor estimat del contracte per a quatre anys és de 41,7 milions d’euros
* Estos principis actius estan indicats per al tractament del càncer de mama i colorectal, la leucèmia i el melanoma, entre altres patologies**

El Consell ha autoritzat la contractació del subministrament de diversos medicaments d’ús humà amb principis actius protegits per drets exclusius amb destinació al Consorci Hospital General Universitari de València per un valor estimat de 41,7 milions d’euros per a quatre anys.

En concret, els medicaments que són objecte d’este contracte de subministrament contenen els principis actius següents: dexametasona i fluocinolona en implant oftàlmic (corticoides indicats en edema macular i un altre tipus d’inflamacions oculars), dalbavancina (per al tractament d’infeccions bacterianes de la pell i teixits blans), trastuzumab deruxtecan (anticòs monoclonal per al tractament del càncer de mama), clevidipina (utilitzada en entorn peroperatori per a reduir la pressió arterial), filgotinib (immunosupressor utilitzat en colitis ulcerosa o artritis reumatoide), ponatinib (en el tractament de leucèmia mieloide crònica o limfoblàstica aguda en pacients intolerants o resistents a altres inhibidors).

Altres principis actius objecte d’este contracte de subministrament contenen principis actius com brodalumab, tralokinumab i bimekizumab, que són anticossos monoclonals indicats en algunes de les indicacions següents: psoriasi en plaques, dermatitis atòpica, espondilitis anquilosant o axial i artritis psoriàsica.

Per la seua part, els principis actius trifluridina/tipiracil, binimetinib, encorafenib i sonidegib són antitumorals per al tractament del càncer colorectal metastàtic, melanoma o carcinoma basocel·lular.

Quant a cabotegravir i rilpivirina són antivirals per al tractament de la infecció per virus d’immunodeficiència humana (VIH) tipus 1.

I la combinació ceftolozà/tazobactam és un antibiòtic per al tractament de pielonefritis, pneumònies adquirides o tractament d’infeccions del tracte urinari o intraabdominals complicades.

Finalment, el cefiderocol és una cefalosporina per al tractament d’infeccions per microorganisme gramnegatius; fidaxomicina és un macròlid que s’utilitza en infeccions per *clostridioide difficile*; ofatumumab i siponimod estan indicats en diferents formes d’esclerosi múltiple; etonogestrel en implant subcutani està indicat en l’anticoncepció hormonal; ciclosporina col·liri és un immunosupressor i antiinflamatori amb indicació en el tractament de la queratitis greu; i paliperidona en injecció trimestral està indicada en el tractament de l’esquizofrènia.

Fecha: 23/12/2024